**KIIMINKIPUISTON KOULUN TASA-ARVO- JA YHDENVERTAISUUSSUUNNITELMA LUKUVUONNA 2024-2025**

Kiiminkipuiston koulun tasa-arvo- ja yhdenvertaisuussuunnitelma on laadittu yhteistyössä koulun henkilökunnan, oppilaiden ja huoltajien kanssa. Osapuolia on kuultu suunnitelman laadinnan aikana. Suunnitelmaa päivitetään vuosittain. Rehtori vastaa tiedottamisesta, joka koskee suunnitelman laatimista ja sen toteutumista.

**SELVITYS KIIMINKIPUISTON KOULUN OPPILAIDEN YHDENVERTAISUUS-**

**JA TASA-ARVOTILANTEESTA SYKSYLLÄ 2024**

**Oppilaille** järjestettiin elokuun 2024 aikana kysely, jossa he saivat ilmaista mielipiteensä tämänhetkisestä tilanteesta. Kyselyyn vastasi Kiiminkipuiston koulun 471 oppilasta. Vastaajat olivat 6. - 9. luokkalaisia. Vastaajista ilmoitti tyttöjä olevan 47 %, poikia 49 % ja muunsukupuolisia noin 4 %.

Kyselyn perusteella nousi esiin seuraavia asioita:

Oppilaista lähes puolet (47 prosenttia) koki, että sukupuoli ei vaikuta siihen, miten opettajat kohtelevat heitä koulussa. Lisäksi lähes puolet kokee, etteivät opettajat aseta erilaisia vaatimuksia oppilaan sukupuolen mukaan.

Oppilaiden mielestä tytöt saavat ilmaista mielipiteitään tunneilla hieman vapaammin kuin pojat. Noin 75 prosenttia oppilaista kokee, että heitä rohkaistaan tutustumaan erilaisiin ammatteihin sukupuolesta riippumatta. Yli puolet oppilaista (60%) kokee saaneensa riittävästi koulussa tietoa sukupuolten tasa-arvoon liittyvistä asioista.

Vastaajista vain 20 prosenttia oli havainnut koulussa vartaloon tai seksuaalisuuteen kohdistuvia ikäviä huomautuksia ja nimittelyä. Laskua edelliseen kyselyyn oli noin 17 prosenttiyksikköä.

Vastanneista oppilaista 22 prosenttia koki, että opettajan puoleen ei voi kääntyä kouluun liittyvissä huolenaiheissa. Vastanneista taas 46 % koki, että he voivat kääntyä opettajan puoleen huolineen. Tässä on tapahtunut selvää edistystä edelliseen kyselyyn verrattuna, jolloin 37 % koki, että ei pysty kääntymään opettajan puoleen.

Oppilaiden kokemus yhdenvertaisesta ja tasa-arvoisesta asemasta koulussamme on parantunut huomattavasti. Tällä kertaa ei -vastauksia oli 22 % kun edellisellä kerralla lähes 35 prosenttia vastasi, että koulussamme kaikki eivät ole yhdenvertaisessa ja tasa-arvoisessa asemassa.

Oppilaiden mielestä yhdenvertaisuutta ja tasa-arvoa edistävät mm. opettajien tasapuolinen toiminta oppilaita kohtaan, kaikille yhteiset samat säännöt, kotiryhmät ja koko luokan yhteiset liikuntatunnit. Oppilaiden kokemuksen mukaan heidät hyväksytään sellaisina kuin he ovat.

**Henkilökunnalle** järjestettiin kysely Kiiminkipuiston koulun yhdenvertaisuus- ja tasa-arvotilanteesta elokuun 2024 aikana. Kyselyyn vastasi 15 opettajaa /ohjaajaa.

Kyselystä ilmeni, että vastaajista 72 prosenttia on sitä mieltä, että oppilaan sukupuoli ei vaikuta siihen, miten opettaja kohtelee häntä. Vastaajien mukaan yhdenvertaisuutta- ja tasa-arvoa edistävät ennen kaikkea samat säännöt sukupuolesta ja henkilöstä riippumatta sekä ripeä puuttuminen epäkohtiin kuten kiusaamiseen.

Useimmat vastanneet olivat havainneet oppilaiden välillä tapahtuneita vartaloon tai seksuaalisuuteen kohdistuvia ikäviä huomautuksia tai nimittelyä.

Valtaosa vastaajista oli sitä mieltä, ettei oppilaan sukupuoli vaikuta hänelle asetettuihin vaatimuksiin. Lisäksi vastaajien mukaan opettajat sallivat niin tyttöjen kuin poikienkin ilmaista mielipiteitään tunneilla. Vastaajista 75 prosenttia kokee oppilaiden olevan yhdenvertaisessa ja tasa-arvoisessa asemassa.

**Huoltajille** tehtyyn kyselyyn vastasi 52 henkilöä. Suurin osa vastaajista koki, ettei osaa vastata esitettyihin kysymyksiin: vaikuttaako oppilaan sukupuoli siihen, miten opettaja kohtelee häntä, asettavatko opettajat erilaisia vaatimuksia oppilaan sukupuolesta perusteella, sallivatko opettajat eri sukupuolten ilmaista mielipiteitään tunneilla, rohkaistaanko oppilaita tutustumaan sukupuolesta riippumatta erilaisiin ammatteihin sekä ovatko kaikki oppilaat yhdenvertaisessa ja tasa-arvoisessa asemassa koulussamme.

Vastaajien mukaan yhdenvertaisuutta ja tasa-arvoa edistävät ennen kaikkea oppilaiden tasa-arvoinen kohtelu, kaikille samat säännöt, avoimuus, hyväksyvä ilmapiiri, kommunikoinnin sävy, oppilaiden kuulluksi tuleminen, opettajien tietoinen toiminta näiden edistämiseksi ja aikuisten oma esimerkki toiminnassaan.

**TOIMENPITEET TASA-ARVON JA YHDENVERTAISUUDEN EDISTÄMISEKSI**

Koulun tehtävänä on antaa oppilaille asennekasvatusta, jolla edistetään kaikkien ihmisten yhdenvertaisuutta ja tasa-arvoa. Kasvatustyö on jatkuva osa päivittäistä koulutyötä. Jokaista oppilasta kannustetaan aktiiviseen osallisuuteen koulun toiminnassa. Oppilaiden kohtaaminen arjessa lisää kuulluksi tulemista ja yhteisöllisyyttä.

Henkilökunnalla on velvollisuus puuttua pikaisesti havaitsemaansa kiusaamiseen, nimittelyyn, syrjintään, väkivaltaan sekä seksuaaliseen häirintään. Tapausten selvittämiseksi on laadittu toimintamalli, jonka avulla ratkaistaan koulussa tapahtuneita väkivalta-, kiusaamis- ja häirintätapauksia. Yhteisen toimintamallin noudattaminen edistää oppilaiden yhdenvertaisuutta ja tasa-arvoa. Koulun järjestyssääntöihin ja toimintaohjeisiin sitoutuminen on välttämätöntä, jotta oppilaat kokevat tulevansa kohdelluiksi tasa-arvoisesti ja se luo turvallisuuden tunnetta oppilaille.

Henkilökunta toimii yhteistyössä oppilaiden huoltajien kanssa. Huoltajien toiveen mukaisesti yhteyttä heihin pidetään Wilman lisäksi myös puhelimitse. Huoltajia kutsutaan koululle myös erilaisiin tapaamisiin ja tilaisuuksiin. Yhteisenä tavoitteena on lasten ja nuorten hyvinvointi ja kouluarjen mutkattomuus. Tavoitteen saavuttamiseksi mukana yhteistyössä on myös koulun ulkopuolisia toimijoita.

Tasa-arvo- ja yhdenvertaisuusteemasta pidetään koulussa päivänavauksia mahdollisuuksien mukaan. Niitä voidaan tehdä yhdessä oppilaiden ja koulun ulkopuolisten yhteistyökumppaneiden kanssa. Yleisesti käytössä olevasta kalenterista ja Yhdistyneiden Kansakuntien (YK) tapahtumakalenterista voidaan poimia aiheita päivänavauksiin ja muuhun opetukseen. Tällaisia päiviä ovat esimerkiksi:

12.8. kansainvälinen nuorison päivä

2.10. kansainvälinen väkivallattomuuden päivä

11.10. tyttöjen oikeuksien päivä

24.10. YK:n päivä

19.11. miesten päivä

20.11. lapsen oikeuksien päivä

10.12. ihmisoikeuksien päivä

6.2. saamelaisten kansallispäivä

14.2. ystävänpäivä

20.2. kansainvälinen rasisminvastainen päivä

21.3. rasismin vastainen päivä

8.3. naisten päivä

19.3. Minna Canthin päivä, tasa-arvon päivä

8.4. romanien kansallispäivä

9.5. Eurooppa -päivä

16.5. kansainvälinen poikien päivä

* Erilaiset oppilaille järjestettävät äänestykset ja kyselyt aihepiiriin liittyen
* Koko koulun yhteisiä päivänavauksia sekä luokissa pidettäviä valmiita päivänavauksia aiheeseen liittyen
* Koko koulun oppilaille pidettävillä tunne- ja turvataitotunneilla käsitellään laajasti tasa-arvoon ja yhdenvertaisuuteen liittyviä aihekokonaisuuksia

**ARVIO AIKAISEMPAAN TASA-ARVOSUUNNITELMAAN SISÄLTYNEIDEN TOIMENPITEIDEN TOTEUTTAMISESTA JA TULOKSISTA**

Edellisen lukuvuoden tasa-arvo- ja yhdenvertaisuussuunnitelman mukaan tavoitteena oli useita asioita, joista osa pystyttiin toteuttamaan. Oppilaita on pyritty kannustamaan aktiiviseen osallisuuteen koulun toiminnassa monin tavoin.

Koulussa on pyritty kiinnittämään huomiota asennekasvatukseen, jolla edistetään kaikkien ihmisten yhdenvertaisuutta ja tasa-arvoa. Kasvatustyö on osa päivittäistä koulutyötä. Myös opettajat pyrkivät kiinnittämään huomiota omaan toimintaansa koulutyössä.

Henkilökunta on puuttunut havaitsemiinsa koulussa tapahtuneisiin epäkohtiin koulussa laaditun toimintamallin mukaisesti, millä puututaan koulussa tapahtuviin väkivalta-, kiusaamis- ja häirintätapauksiin. Yhteisen toimintamallin noudattamisen on koettu edistävän oppilaiden yhdenvertaisuutta ja tasa-arvoa. Henkilökunnan tietoisuutta yhteisestä toimintamallista pitää lisätä ja opastaa sen käytössä.

Henkilökunta on toiminut yhteistyössä oppilaiden huoltajien kanssa. Huoltajia on kutsuttu koululle erilaisiin oppilaskohtaisiin tapaamisiin ja yhteisiin tilaisuuksiin. Lapset puheeksi -menetelmää tarjotaan Kiiminkipuiston koulussa 7.-luokkien keskusteluissa ja tarvittaessa myös muille oppilaille.

Oppilaiden hyvinvointia, tasa-arvoa ja yhdenvertaisuutta lisäävät koulussa yhdessä järjestetyt tapahtumat, joihin saavat osallistua kaikki oppilaat. Kaikki koulun tapahtumat järjestetään maksuttomuuden periaatteella, mikä lisää myös tasa-arvoa ja yhdenvertaisuutta.

Kiiminkipuiston koulun tukioppilaat ja oppilaskunnan hallitus ovat järjestäneet koululla tapahtumia, joiden tehtävinä on ollut edistää yhteenkuuluvuuden tunnetta. He ovat järjestäneet muun muassa kummitunteja, välituntitoimintaa, ystävänpäivätapahtumia, jouluradion ja olleet mukana 7. luokkalaisten ryhmäytymisissä ja niin edelleen.

Yhteistyötahot osallistuivat myös yhteisöllisyyden edistämiseen omalta osaltaan. Nuorisotoimi järjesti lukuvuoden aikana koululaisten yhteisöllisyyttä vahvistavaa toimintaa vapaa-ajalla sekä luokkien ryhmäytymistoimintaa heti syyslukukauden alussa.